બીજા દિવસે જવાવાળા ગૃપે કેમ્પ ફાયર કાર્યક્રમ રજુ કર્યો અને અમને ટ્રેકિંગ સફળતા પુર્વક પાર પાડવા બદલ સર્ટિફિકેટ એનાયત કરવામા આવ્યા. અને આખરે અમે ડાન્સ પાર્ટી માટે તૈયાર હતા આ રાત્રે અમને બુમો પાડવાની છૂટ હતી, મોડા સુધી જાગવાની પણ છૂટ હતી, ટૂંકમાં આજે બાંધ્યો ઘોડો છુટ્ટો હતો. લાઉડ મ્યુઝીક, થનગનતા પગ અને ચિચીયારીઓ વચ્ચે ખ્યાલ જ ના રહ્યો કે ક્યારે 12 વાગવા આવ્યા. ૧૨ વાગ્યા પહેલા જ મ્યુઝીક બંધ કરી દેવામા આવ્યું અમને બધાને અચરજ થયું ત્યાં જ અમારા કેમ્પ લિડરે અનાઉન્સ કર્યુ કે આજે બધા ન્યુ યરની સાથે-સાથે કોઈનો બર્થ ડે પણ સેલિબ્રેટ કરાશે. અચાનક લાઈમલાઈટમાં આવવુ કેને કહેવાય કે પબ્લિક એંગ્ઝાયટી કેવી હોય શકે એ હું અનુભવી રહી હતી. કારણ કે અહીં મારા જ બર્થ ડેની અનાઉન્સમેન્ટ થઈ રહી હતી.